b'\n_START_ARTICLE_\nBlood Diamond \xe2\x80\x93 veritimantti\n_START_SECTION_\nJuoni\n_START_PARAGRAPH_\nElokuvan tapahtumat sijoittuvat 1990-luvulle Sierra Leonen sis\xc3\xa4llissotaan ja kyseenalaisin keinoin toimivaan timanttibisnekseen. Blood Diamond on tarina DiCaprion n\xc3\xa4yttelem\xc3\xa4st\xc3\xa4 Danny Archerista, rhodesialaisesta (zimbabwelainen) palkkasoturista ja timanttien salakuljettajasta, ja Hounsoun n\xc3\xa4yttelem\xc3\xa4st\xc3\xa4 Solomon Vandysta, mendel\xc3\xa4isest\xc3\xa4 kalastajasta. Connelly n\xc3\xa4yttelee amerikkalaista journalistia Maddy Bowenia._NEWLINE_Archer saa vihi\xc3\xa4, ett\xc3\xa4 timanttikaivokselle t\xc3\xb6ihin pakotettu ja sielt\xc3\xa4 karkaamaan onnistunut kalastaja Solomon on l\xc3\xb6yt\xc3\xa4nyt j\xc3\xa4ttikokoisen timantin ja ehtinyt piilottaa sen kaivoksen alueella. Archer ehdottaa Solomonille molempia hy\xc3\xb6dytt\xc3\xa4v\xc3\xa4\xc3\xa4 yhteisty\xc3\xb6t\xc3\xa4, sill\xc3\xa4 Solomon on kadottanut perheens\xc3\xa4 sodan melskeeseen. Vastineeksi Archer pyyt\xc3\xa4\xc3\xa4 puolikasta Solomonin timantista. Amerikkalaisjournalisti Bowen auttaa parivaljakkoa liikkumaan sota-alueella reportteriryhm\xc3\xa4n mukana ja puolestaan saa vastineeksi Archerilta tietoja hollantilaisen timanttikartellin h\xc3\xa4m\xc3\xa4rist\xc3\xa4 menetelmist\xc3\xa4.'